钦定古今图书集成/明伦汇编/官常典/第269卷 > 杨大雅
## 钦定古今图书集成/明伦汇编/官常典/第269卷 > 杨大雅

按《宋史》本传：“大雅，字子正，唐靖恭诸杨虞卿之后。虞
卿孙承休，唐天祐初以尚书刑部员外郎为吴越国
册礼副使，杨行密据江淮，道阻不克归，遂家钱塘。大
雅，承休四世孙也。钱俶归朝，挈其族寓宋州。大雅素
好学，日诵数万言，虽饮食不释卷。进士及第，历新息、
鄢陵县主簿，改光禄寺丞，知新昌县，徙知浔州，监在”
京商税，再迁秘书丞。咸平中，交阯献犀，因奏赋召试，
迁太常博士。久之，又上书自荐，献所为文。复召试，直
集贤院，出知筠、袁二州，提举开封府界诸县镇事，为
三司盐铁判官、知越州，提点淮南路刑狱。还，考试国
子监生，坐失荐，迭降监陈州酒税。徙知常州，判三司
都磨勘司、户部勾院，迁集贤殿修撰、知应天府，还，纠
察在京刑狱，以兵部郎中知制诰。大雅初名侃，至是，
避真宗藩邸讳，诏改之。居二岁，拜右谏议大夫、集贤
院学士、知亳州，卒。大雅朴学自信，无所阿附。直集贤
院二十五年不迁，有出其后者，往往致荣显。或笑其
违世自守，大雅叹曰：“吾不学乎世，而学乎圣人，由是
以至此。吾之所有，不敢以荐于人，而尝自献乎天子
矣。”天禧中，使淮南，循江按部，过金陵境上，遇风覆舟，
得榜卒拯之，及岸，冠服尽丧。时丁谓镇金陵，遣人遗
衣一袭，大雅辞不受，谓以为歉，宰相王钦若亦不悦
之。晚与陈从易并命知制诰。大雅尝因转对，上《原治》
十七篇，所著《大隐集》三十卷、《西垣集》五卷、《职林》二十
卷、《两汉博闻》十二卷